Tesla สร้าง Gigafactory ในจีน
เมื่อเร็วๆ นี้มีข่าวใหญ่ Elon Musk CEO ของบริษัท Tesla ประกาศที่จะสร้าง Gigafactory ในประเทศจีน ทั้งๆ ที่เดิมมีอยู่แล้วทั้งหมด 2 แห่ง Gigafactory คืออะไร เรื่องนี้เกี่ยวข้องกับต้นทุนการผลิตรถไฟฟ้าขนาดไหน  ลงทุนแมนจะเล่าให้ฟัง
12 ก.ค. 2561

Tesla สร้าง Gigafactory ในจีน / โดย ลงทุนแมน
เมื่อเร็วๆ นี้มีข่าวใหญ่
Elon Musk CEO ของบริษัท Tesla
ประกาศที่จะสร้าง Gigafactory ในประเทศจีน
ทั้งๆ ที่เดิมมีอยู่แล้วทั้งหมด 2 แห่ง
Gigafactory คืออะไร
เรื่องนี้เกี่ยวข้องกับต้นทุนการผลิตรถไฟฟ้าขนาดไหน
ลงทุนแมนจะเล่าให้ฟัง
บริษัท Tesla ผู้ผลิตรถยนต์ไฟฟ้าอันดับหนึ่งของสหรัฐอเมริกา
ประกาศที่จะสร้างโรงงานแบตเตอรี่ Gigafactory แห่งที่ 3 เพื่อที่จะเข้ามาบุกตลาดรถไฟฟ้าในประเทศจีน
หลังจากที่เห็นว่า อัตราการเติบโตของตลาดรถยนต์ไฟฟ้าในประเทศจีนอยู่ในระดับที่น่าสนใจ
ซึ่งจะใช้ระยะเวลาการก่อสร้างทั้งหมดประมาณ 2 ปีก่อนจะเริ่มผลิตรถยนต์ได้
แต่ก็น่าสนใจว่า เดิม Tesla มี Gigafactory หรือโรงงานแบตเตอรี่ขนาดใหญ่อยู่ที่สหรัฐอเมริกาอยู่แล้ว
ทำไมถึงต้องไปลงทุนตั้งโรงงานในประเทศจีน ทำไมไม่ใช้การนำเข้าแบตเตอรี่จากโรงงานเดิม?
ก่อนที่เราจะไปพูดกันถึงแบตเตอรี่ เราคงจะต้องมาทำความรู้จักรถยนต์ไฟฟ้ากันก่อน
ในอดีตเครื่องยนต์ของรถน้ำมันมีประมาณ 200 ชิ้นส่วน แต่สำหรับรถไฟฟ้าแล้วมีเพียง 10 ชิ้นส่วน
เมื่อมีชิ้นส่วนน้อยชิ้นทำให้กระโปรงหน้ารถมีที่ว่างบรรจุสัมภาระ พร้อมกับรถเบาลงจึงสามารถวิ่งได้เร็วขึ้น
อัตราการเร่งของรถไฟฟ้าได้เปรียบรถที่ใช้น้ำมันเพราะไม่มีเกียร์ เมื่อชิ้นส่วนซับซ้อนน้อยลงก็ทำให้ต้นทุนการบำรุงรักษาถูกกว่า
แต่ต้นทุนของรถไฟฟ้ากลับตกไปอยู่ที่อุปกรณ์หลักซึ่งก็คือ แบตเตอรี่ นั่นเอง
โดยทั่วไปแล้ว ต้นทุนค่าแบตเตอรี่คิดเป็นราคาประมาณ 700,000 บาทต่อคัน
และเพื่อที่จะให้รถไฟฟ้าเข้าสู่ตลาดรถยนต์ระดับกลางที่มีมูลค่ามหาศาลมากกว่าตลาดระดับบน
“ราคาของแบตเตอรี่” จึงจำเป็นที่จะต้องถูกลงกว่านี้
แล้ว TESLA จะทำอย่างไร?
ทุกวันนี้แบตเตอรี่ที่เราใช้กันจะเป็นชนิด ลิเธียมไอออน ซึ่งส่วนใหญ่จะใช้ในโทรศัพท์มือถือ และโน้ตบุ๊ก
สิ่งที่ TESLA แก้ไขปัญหานี้ก็คือการสร้างโรงงาน “Gigafactory” หรือโรงงานผลิตแบตเตอรี่ที่ใหญ่สุดในโลก
เมื่อเป็นโรงงานขนาดใหญ่ก็จะทำให้ลดต้นทุน และค่าขนส่งลงไปได้
Elon Musk เชื่อว่าการสร้างโรงงานนี้จะทำให้ราคาแบตเตอรี่ถูกลงถึง 30%
แต่การที่จะขนส่งแบตเตอรี่เหล่านี้ไปยังประเทศต่างๆ ก็อาจจะทำให้ต้นทุนที่ลดลงไปกลับต้องเพิ่มขึ้น
เพราะว่า จะมีค่าขนส่งระหว่างประเทศและภาษีนำเข้าที่ถูกเก็บเพิ่มเข้ามา
และยิ่งสถานการณ์ในตอนนี้ที่มี สงครามการค้าระหว่างจีนและสหรัฐอเมริกา
ส่งผลให้ส่วนที่เป็นค่าภาษีมีแนวโน้มที่จะสูงขึ้นเป็นอย่างมากในอนาคต
และนอกจากปัจจัยเหล่านี้แล้ว ระยะห่างจากวัตถุดิบก็เป็นต้นทุนที่สำคัญของการผลิตแบตเตอรี่เช่นกัน
ด้วยเหตุผลนี้ เราจึงได้เห็น Gigafactory แห่งที่ 3 ในประเทศจีนนี่เองเพราะว่าจีนมีวัตถุดิบที่พร้อมกว่าประเทศอื่นๆ
แล้วบริษัทรถยนต์อื่นๆ ทำอย่างไรกันบ้าง?
ไม่ว่าจะเป็น Daimler, BMW หรือ Volkswagen ก็มีโรงงานแบตเตอรี่ขนาดใหญ่เป็นของตัวเองเช่นกัน
เพื่อลดต้นทุนและเตรียมพร้อมรองรับนโยบายรัฐบาลเยอรมันที่ประกาศว่ารถทุกคันที่ผลิตในเยอรมันจะต้องเป็นรถไฟฟ้าทั้งหมดในปี 2030 หรืออีก 12 ปีข้างหน้า
ซึ่งหมายความว่าต่อไป เราจะไม่ได้เห็นรถเยอรมันที่ใช้น้ำมันอีกต่อไปแล้วนั่นเอง
ปัจจุบันการขนส่งคิดเป็น 45% ของการใช้น้ำมันทั้งหมด
ถ้าในอนาคตรถทุกคันใช้ไฟฟ้า หมายความว่าความต้องการใช้น้ำมันจะน้อยลงไปเกือบครึ่งหนึ่ง
ก็ต้องคอยติดตามกันว่า ในอนาคต รถไฟฟ้า หรือ รถใช้น้ำมัน อย่างไหนจะนิยมกว่ากัน?
----------------------
Tesla มีโรงงานแบตเตอรี่ ส่วนลงทุนแมนมีบทความ ติดตามเรื่องที่น่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
[8327].